Predseda Národnej rady Slovenskej republiky rozhodnutím č. 1/2024 Z. z. vyhlásil voľby prezidenta Slovenskej republiky a určil deň ich konania **na sobotu 23. marca 2024**.

Ak v prvom kole volieb nezíska ani jeden z kandidátov na prezidenta Slovenskej republiky nadpolovičnú väčšinu platných hlasov voličov, určil deň konania druhého kola volieb **na sobotu 6. apríla 2024**.

### 

### Právo voliť a právo byť volený

**Právo voliť**

Právo voliť prezidenta Slovenskej republiky má občan Slovenskej republiky, ktorý má právo voliť do Národnej rady Slovenskej republiky, t. j. občan Slovenskej republiky, ktorý najneskôr v deň konania volieb dovŕši 18 rokov veku.

Prekážkou práva voliť je zákonom ustanovené obmedzenie osobnej slobody z dôvodov ochrany verejného zdravia, ak osobitný zákon v čase pandémie neustanoví inak.

**Právo byť volený**

Za prezidenta Slovenskej republiky môže byť zvolený občan Slovenskej republiky, ktorý je voliteľný za poslanca Národnej rady Slovenskej republiky a v deň volieb dovŕšil vek 40 rokov.

Prekážkou práva byť volený je

* výkon trestu odňatia slobody,
* právoplatné odsúdenie za úmyselný trestný čin, ak odsúdenie nebolo zahladené,
* pozbavenie spôsobilosti na právne úkony.

**Informácie pre voliča s trvalým pobytom na území SR**  
[**http://www.minv.sk/?p24-info11**](http://www.minv.sk/?p24-info11)

**Informácie pre voliča s trvalým pobytom mimo územia SR**  
[**https://www.minv.sk/?p24-info12**](https://www.minv.sk/?p24-info12)

### 

### Zverejnenie e-mailovej adresy na doručenie oznámenia o delegovaní člena a náhradníka do OVK

E-mailová adresa na doručenie oznámenia o delegovaní člena a náhradníka do okrskovej volebnej komisie pre voľby prezidenta Slovenskej republiky, ktoré sa bude konať dňa 23. marca 2024:

[marta.piatrikova@obecklastor.sk](mailto:marta.piatrikova@obecklastor.sk)

podatelna@obecklastor.sk

Do okrskovej volebnej komisie môže delegovať jedného člena a jedného náhradníka politická strana alebo koalícia, ktorá je zastúpená v Národnej rade Slovenskej republiky a petičný výbor.

**Oznámenie o delegovaní** člena a náhradníka do okrskovej volebnej komisie doručí politická strana, koalícia alebo petičný výbor**starostovi obce** v lehote uvedenej v rozhodnutí o vyhlásení volieb **(do 19. februára 2024)**.

### 

### Menovanie zapisovateľa OVK

V zmysle § 19 ods. 4 zákona č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov bola za zapisovateľa okrskovej volebnej komisie v obci Kláštor pod Znievom pre voľby prezidenta Slovenskej republiky konané dňa 23. marca 2024, v prípade druhého kola dňa 6. apríla 2024 menovaná

Marta Piatriková  
sídlo: Obec Kláštor pod Znievom, M. Čulena 181/50, 03843  
č. tel: 043/4933100, 0903648898  
e-mail: marta.piatrikova@obecklastor.sk

### 

### Oznámenie o utvorení volebného okrsku a o určení volebnej miestnosti

V zmysle § 8 zákona č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov bol na území obce Kláštor pod Znievom pre voľby prezidenta Slovenskej republiky, ktoré sa budú konať 23. marca 2024, v prípade druhého kola volieb 6. apríla 2024

utvorený **1 volebný obvod**  
a určená **1 volebná miestnosť – Sobášna miestnosť, obecný úrad Kláštor pod Znievom**